**โครงการพัฒนาคุณภาพ การเปิดเผยผลเลือดในผู้ป่วยเอชไอวี/เอดส์ในเด็ก**

**ปัญหาและสาเหตุ**

 โรงพยาบาลพระนครศรีอยุธยาให้บริการดูแลรักษาผู้ป่วยเอชไอวี/เอดส์ในเด็ก โดยแยกเด็กออกมาจากคลินิกผู้ใหญ่ตั้งแต่ปีงบประมาณ 2555 จำนวนเด็ก28-30 ราย จากการใช้Program Pediatric HIVQUAL-T มาใช้ประเมินการดำเนินงานในผู้ติดเชื้อเอชไอวี/เอดส์ปี 2554 พบว่าร้อยละของผู้ป่วยทีมีอายุมากกว่าหรือเท่ากับ 10 ปี ที่ทราบผลเลือดของตนเองเท่ากับ 0 ร้อยละของผู้ป่วยที่อายุมากกว่าเท่ากับ 10 ปีที่ยังไม่ทราบผลเลือดแต่อยู่ในขั้นตอนการเตรียมความพร้อมเท่ากับ 25 และร้อยละของผู้ป่วยที่มีอายุมากกว่าเท่ากับ 10 ปีที่ยังไม่ทราบและยังไม่ได้เตรียมความพร้อมเท่ากับ 75

 จากผลการประเมินดังกล่าว งานเอชไววี/เอดส์ในเด็ก นำมาวิเคราะห์พบว่า การเปิดเผยผลเลือดทำได้ลำบากเนื่องจากผู้ดูแลไม่ยินยอมให้มีการเปิดเผยผลเลือด ทำให้การให้การดูแลรักษาและให้ความรู้แก่เด็กเหล่านี้ทำได้จำกัด ไม่สามารถทำได้รอบด้านและครอบคลุม

 งานเอชไอวี/เอดส์ในเด็กจึงพัฒนาคุณภาพในด้านการเปิดเผยผลเลือดขึ้น เพื่อให้ผู้ดูแลเห็นความสำคัญของการเปิดเผยผลเลือด และเพื่อประสิทธิภาพการดูแลรักษา

**วัตถุประสงค์**

1. เพื่อเตรียมความพร้อมผู้ดูแลในการเห็นความสำคัญของการบอกผลเลือดเด็ก
2. เพื่อให้ผู้ดูแลมีแนวทางในการบอกผลเลือดเด็ก
3. เพื่อให้เด็กได้รับทราบสถานะความเจ็บป่วยของตนเอง

**เป้าหมาย**

1. ผู้ดูแลได้รับการให้การปรึกษาเกี่ยวกับการเปิดเผยผลเลือดร้อยละ 100
2. ผู้ดูแลยินยอมให้เปิดเผยผลเลือดเด็กร้อยละ 100
3. เด็กได้รับทราบสถานการณ์ติดเชื้อของตนเองร้อยละ 100

**กิจกรรม**

1. จัดอบรมการเปิดเผยผลเลือดให้กับผู้ดูแล
2. ให้ความรู้ ความสำคัญของการเปิดเผยผลเลือดแก่ผู้ดูแลเด็กที่มีอายุมากกว่าเท่ากับ10ปีทุกครั้งที่มาตรวจตามนัดที่คลินิก
3. ให้การปรึกษาแก่ผู้ดูแลในการเปิดเผยผลเลือดอย่างน้อย 2 ครั้งขึ้นไป
4. ติดตามความก้าวหน้าในการเปิดเผยผลเลือดในผู้ดูแลทุกครั้งที่พาเด็กมาตรวจตามนัด
5. เปิดเผยผลเลือดกับเด็กในรายที่ผู้ดูแลยินยอมให้เปิดเผยได้
6. ประเมินและติดตามผลจากการเปิดเผยผลเลือดในเด็กและผู้ดูแล
7. จัดให้เจ้าหน้าที่ที่รับผิดชอบงานเข้ารับการอบรมการเปิดเผยผลเลือด

**ผลการดำเนินงาน**

กราฟแสดงร้อยละของการเปิดเผยผลเลือดผู้ป่วยเอชไอวี/เอดส์ในเด็กโรงพยาบาพระนครศรีอยุธยา

**บทเรียนที่ได้รับ**

 จากผลการดำเนินงานตามกิจกรรมพบว่า การเตรียมผู้ดูแลให้เห็นถึงความสำคัญของการเปิดเผยผลเลือดเป็นสิ่งจำเป็น หากผู้ดูแลไม่ยอมเปิดเผยผลเลือดการดูแลรักษาเด็กที่ติดเชื้อย่อมขาดประสิทธิภาพ จากการดำเนินการที่ผ่านมาพบว่าร้อยละ 66.67 ผู้ดูแลเป็นผู้เปิดเผยผลเลือดแก่เด็กด้วยตนเอง ซึ่งทำให้เด็กรู้สึกปลอดภัยและอบอุ่นมากกว่าให้เจ้าหน้าที่เป็นผู้เปิดเผยผลเลือด ส่งผลให้เด็กมีวินัยในการกินยา ให้ความร่วมมือในการรักษาและดูแลสุขภาพตนเอง ทำกิจกรรมร่วมกันมากขึ้น